Dag van drama in Engelse Premierliga | Netwerk24
28 Oktober 2019 06:42
Harry Kane van Tottenham Hotspur (regs) en Liverpool se Fabinho in aksie in Sondag se kragmeting op Anfield. Foto: Getty Images
Liverpool se sokkerspan het Sondag op Anfield aan sy voorsprong in die Engelse Premierliga geklou, maar nie voordat hy sy ondersteuners laat naels kou het nie.
Liverpool moes twee doele in die tweede helfte aanteken om steeds met ses punte voor Manchester City te bly nadat City Saterdag vir Aston Villa met 3-1 getroef het.
Spurs se Harry Kane het Tottenham ná slegs 48 sekondes ná die afskop laat voorloop, maar doele deur Jordan Henderson en 'n strafdoel deur Mo Salah, het aan Liverpool sy 45ste agtereenvolgende tuisoorwinning besorg.
'n Stukkie sokkergsekiedenis is in Norwich geskryf toe Scott McTominay Manchester United se 2 000ste doel in die Premierlia in sy span se sege met 3-1 oor Norwich
City aangeteken het.
Dit was United se eerste oorwinning weg van die huis af sedert Februarie en hulle kon nog verder gewen het as Norwich se doelwagter, Tim Krul, nie twee strafskoppogings gekeer het nie.
* Die kragmeting tussen Arsenal en Crystal Palace is aan die einde ontsier toe die Gunners se Matteo Guendouzi vir Zaha aan sy trui gegryp het en soos 'n rugbyspeler neergetrek het.
Die skeidsregter, Martin Atkinson, was onder groot druk toe albei spanne se spelers hom omring het en oor en weer gestry het.
Na 'n lang geredekawel het hy 'n geelkaart aan Guendouzi gewys.
Arsenal was met 2-0 voor, maar het die wedstryd, wat met 2-2 gelykop geëindig het, uit sy vingers laat glip.
* Die naweek se ander hoogtepunte is Vrydagaand deur Leicester City gelwer toe hy Southampton met 9-0 oorrrompel het.